Tarybos reglamentas (EEB) Nr. 1585/80
1980 m. birželio 24 d.
iš dalies keičiantis Reglamentą Nr. 136/66/EEB dėl bendro aliejų ir riebalų rinkos organizavimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį ir ypač į jo 42 ir 43 straipsnius,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į Ekonomikos ir socialinių reikalų komiteto nuomonę [2],
kadangi 1966 m. rugsėjo 22 d. Tarybos reglamento Nr. 136/66/EEB dėl bendro aliejų ir riebalų rinkos organizavimo [3] su paskutiniais pakeitimais, padarytais Reglamentu (EEB) Nr. 590/79 [4], 22 ir 24 straipsniai numato intervencinę sistemą aliejinių augalų sėkloms, pagrįstą pagrindine intervencine kaina bei išvestinėmis intervencinėmis kainomis, kurios tikslas yra užtikrinti sklandumą rinkoje; tačiau kadangi matyti, jog šiam tikslui pasiekti šios sistemos daugiau nebereikia; kadangi, be to, yra pavojus, kad intervencinės kainos gali būti nustatytos tokio dydžio, kuris neatitinka tikrosios rinkos situacijos ir todėl gali prieštarauti siekiamam tikslui; kadangi todėl derėtų atsisakyti išvestinių intervencinių kainų sistemos ir ją pakeisti intervencine sistema, nustatant visoje Bendrijoje vienodą kainos lygį;
kadangi turėtų pakakti skirtumo tarp tikslinės ir intervencinės kainų, kad visoje Bendrijoje normaliomis sąlygomis būtų galima laisvai prekiauti sėklomis ir leistų atsižvelgti į rinkos svyravimus bei tuo pačiu metu sudaryti sąlygas gamintojams parduoti savo sėklas už kiek galima tikslinei kainai artimesnę kainą; kadangi siekiant šio tikslo, tas skirtumas turėtų būti toks, kad būtų galima atsižvelgti ne tik į transportavimo iš gamybos į vartojimo sritis, bet ir į prekybos komponentą;
kadangi perėjimas nuo išvestinių intervencinių kainų sistemos į vieningą intervencinių kainų sistemą neturėtų sumažinti intervencinių kainų; kadangi todėl naujoji sistema neturėtų būti taikoma iki 1982-1983 realizacijos metų;
kadangi, norint nustatyti prekybos metų pradžios ir pabaigos datas derėtų atsižvelgti į tipines datas, kai pradedamas imti aliejinio griežčio ir rapso bei saulėgrąžų sėklų derlius pagrindinėse jų gamybos srityse Bendrijoje; kadangi į šį poreikį buvo atsižvelgta 1967 m. birželio 6 d. Tarybos reglamente Nr. 114/67/EEB su pakeitimais, padarytais Reglamentu (EEB) Nr. 1335/72 [5], kuriame buvo nustatytos tikslinės bei pagrindinės intervencinės kainos aliejinių augalų sėkloms 1967/1968 prekybos metams [6]; kadangi tą reglamentą reikėtų panaikinti,
PRIĖMĖ ŠĮ REGLAMENTĄ:
1 straipsnis
Reglamentas Nr. 136/66/EEB yra iš dalies keičiamas taip:
1) 22 straipsnis yra pakeičiamas taip:
"22 straipsnis
1. Iki kiekvienų metų rugpjūčio 1 d. kiekvienai aliejinių augalų sėklų rūšiai Bendrijoje yra nustatomos tikslinė bei pagrindinė intervencinė kainos.
2. Pagal 25 straipsnio nuostatas šios kainos galioja visus prekybos metus, prasidedančius kitais kalendoriniais metais. Jos priklauso nuo standartinės kokybės ir yra nustatomos didmeninės prekybos etape, už nepakrautas prekes sandėlyje.
3. Aliejinio griežčio ir rapso sėklų prekybos metai prasideda liepos 1 d. ir baigiasi birželio 31 d.
Saulėgrąžų sėklų prekybos metai prasideda rugsėjo 1 d. ir baigiasi rugpjūčio 31 d.
4. Taryba nustato 1 dalyje minėtas kainas pagal Sutarties 43 straipsnio 2 dalyje numatytą tvarką bei pagal standartinę kokybę, į kurią atsižvelgiama nustatant kainas."
2) 24 straipsnis pakeičiamas taip:
"24 straipsnis
1. Intervencinė kaina yra nustatoma sumažinant tikslinę kainą:
- komponentu, kuriuo atsižvelgiama į rinkos svyravimus,
- komponentu, kuriuo atsižvelgiama į transportavimo išlaidas iš gamybos į vartojimo sritis.
Šie du kainų komponentai yra tokie patys, kurie taikomi įprastam derliui.
2. Po konsultacijų su suinteresuotomis valstybėmis narėmis 38 straipsnyje numatyta tvarka yra nustatomi intervenciniai centrai."
2 straipsnis
Nukrypstant nuo Reglamento Nr. 136/66/EEB 24 straipsnio nuostatų, pagrindinės intervencinės kainos ir išvestinės intervencinės kainos 1980-1981 ir 1981-1982 prekybos metams yra nustatomos tokios, kad būtų galima sklandžiai pereiti prie intervencinių kainų sistemos taikymo nuo 1982-1983 prekybos metų.
3 straipsnis
Reglamentas Nr. 114/67/EEB panaikinamas.
4 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
1 ir 3 straipsniai yra taikomi nuo 1982-1983 prekybos metų.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1980 m. birželio 24 d.